登謝屐亭贈謝行之
作者：葉紹翁
朝代：宋

paragraphs: 君家靈運有山癖，平生費却幾緉屐。
從人喚渠作山賊，內史風流定誰識。
西窗小憩足力疲，夢賦池塘春草詩。
只今屐朽詩不朽，五字句法誰人追。
天台覽遍興未已，天竺山前聽流水。
秦人稱帝魯連耻，寧向蒼苔留屐齒。
乙庵是渠幾世孫，登山認得屐齒痕。
摩挲苔石坐良久，便欲老此巖之根。
吾儂勸渠且歸去，請君更學遥遥祖。
遥遥之祖定阿誰，曾出東山作霖雨。
乙庵未省却問儂，莫是當年折屐翁。